b'\n_START_ARTICLE_\nNamizna igra evropskega sloga\n_START_PARAGRAPH_\nNamizne igre evropskega sloga, v\xc4\x8dasih tudi nem\xc5\xa1kega sloga, so ohlapen razred namiznih iger, ki jih dru\xc5\xbei abstraktna mehanika in poudarek na strate\xc5\xa1kem na\xc4\x8drtovanju brez neposredne interakcije med igralci. Element sre\xc4\x8de in konflikt med igralci sta v tovrstnih igrah malo izra\xc5\xbeena, pogosto vklju\xc4\x8dujejo trgovanje in ne izlo\xc4\x8dajo igralcev pred koncem. Kot nakazuje ime, namizne igre evropskega sloga nastajajo prete\xc5\xbeno v Evropi, predvsem Nem\xc4\x8diji, ki velja za sredi\xc5\xa1\xc4\x8de evropske industrije namiznih iger. Nasprotje so namizne igre ameri\xc5\xa1kega sloga, ki poudarjajo konflikt med igralci, pri njih ima mnogo ve\xc4\x8djo vlogo element sre\xc4\x8de in pogosto so tematske._NEWLINE_Ena najbolj znanih iger evropskega sloga so Naseljenci otoka Catan avtorja Klausa Teuberja, ki je ob izidu leta 1995, \xc5\xa1e bolj pa s prevodom v angle\xc5\xa1\xc4\x8dino, povzro\xc4\x8dila preporod trga namiznih iger. Med bolj znanimi oblikovalci je \xc5\xa1e Reiner Knizia.'